Danmarks Idrætsforbunds matchfixing-udvalg har besluttet at anklage den aalborgensiske event-arrangør Jonas Mikkelsen. Det har udvalget besluttet, efter at have gransket omstændighederne i forbindelse med at Alberto Contador kørte gadeløb i Aalborg i august. Det fortæller DR Nordjylland. Efter gadeløbet kom det frem, at Jonas Mikkelsen op til løbet havde lovet rytterne penge, hvis de ville lade Alberto Contador vinde løbet. Derfor indstilles Jonas Mikkelsen, der arrangerede løbet, til to års udelukkelse fra alle Dansk Idrætsforbunds arrangementer. Det fortæller Poul Broberg, der er idrætspolitisk chef og leder af matchfixing sekretariatet, til DR Nordjylland. Jonas Mikkelsen har tidligere forklaret, at han ønskede at skabe et show med Contador i fokus. Men det har DIF altså valgt at se stort på. Jonas Mikkelsen har indtil 19. oktober til at svare på anklagen. Han ønskede ikke at udtale sig, da TV2 Nord kontaktede ham.

Opsummering:
Event-arrangør Jonas Mikkelsen fra Aalborg er af Dansk Idrætsforbund blevet anklaget for matchfixing.